Mand fra Mariager får ikke noget ud af at anke sin dom til landsretten. Han får betinget dom for dyremishandling.

Vestre Landsret har torsdag idømt en mand fra Mariager 20 dages betinget fængsel, fordi han i august 2010 mishandlede sin lille hund til døde. Dermed stadfæster landsretten den dom, som manden på 50 år for knap to måneder siden fik ved Retten i Aalborg. Sagen var anket af anklagemyndigheden, der ønskede en hårdere straf, og af manden selv. Han mente, at han burde frifindes. Men det var landsretten altså ikke enig i. Retten mener, at det var en strafbar overtrædelse af dyreværnsloven, da manden brugte vold mod hunden, der var af racen chihuahua. Han mente, at hunden ikke opførte sig ordentligt. Den 28. august tog han hunden, der kun vejer tre kilo, og smed den ind i en dør, hvorefter han kastede den ud på græsplænen. Derude ruskede han den og kastede den mod jorden, hvor den blev liggende livløs. Mishandlingen kostede hunden livet. Retten har gjort dommen betinget med henvisning til, at der er tale om et enkeltstående tilfælde af mishandling. /ritzau/